Στο 23,2% διαμορφώθηκε το ποσοστό της ανεργίας στη χώρα τον Φεβρουάριο εφέτος έναντι 23,9% τον Φεβρουάριο 2016 και οριακά χαμηλότερα από το 23,3% τον Ιανουάριο 2017. Οι άνεργοι ανήλθαν σε 1.104.604 άτομα και μειώθηκαν κατά 43.387 άτομα σε σχέση με τον Φεβρουάριο 2016 (μείωση 3,8%) και κατά 6.915 άτομα σε σχέση με τον Ιανουάριο 2017 (μείωση 0,6%).

Σύμφωνα επίσης με τη μηνιαία έρευνα εργατικού δυναμικού της ΕΛΣΤΑΤ, το σύνολο των απασχολουμένων εκτιμάται ότι ανήλθε σε 3.656.783 άτομα και αυξήθηκε κατά 7.589 άτομα σε σχέση με τον Φεβρουάριο 2016 (αύξηση 0,2%) και κατά 7.032 άτομα σε σχέση με τον Ιανουάριο 2017 (αύξηση 0,2%).

Οι οικονομικά μη ενεργοί (τα άτομα που δεν εργάζονται ούτε αναζητούν εργασία), ανήλθαν σε 3.263.180 άτομα και μειώθηκαν κατά 804 άτομα σε σχέση με τον Φεβρουάριο 2016 (αμελητέα μεταβολή) και κατά 2.953 άτομα σε σχέση με τον Ιανουάριο 2017 (μείωση 0,1%).

Στις γυναίκες το ποσοστό της ανεργίας (27,5% τον Φεβρουάριο 2017 από 28,4% τον Φεβρουάριο 2016) παραμένει πολύ υψηλότερο από εκείνο στους άνδρες (19,7% από 20,3%).

Ηλικιακά, το υψηλότερο ποσοστό καταγράφεται στις ομάδες 15- 24 ετών (47,9% τον Φεβρουάριο 2017 από 50,6% τον Φεβρουάριο 2016) και 25- 34 ετών (30,4% από 30,5%). Ακολουθούν οι ηλικίες 35- 44 ετών (20,3% από 20,6%), 55- 64 ετών (19,7% από 20,2%), 45- 54 ετών (18,2% από 19,8%) και 65- 74 ετών (14,8% από 11,2%).

Σε επίπεδο αποκεντρωμένων διοικήσεων της χώρας, στις τρεις πρώτες θέσεις βρίσκονται η Ήπειρος- Δυτική Μακεδονία (27,6% τον Φεβρουάριο 2017 από 28,4% τον Φεβρουάριο 2016), η Θεσσαλία- Στερεά Ελλάδα (24% από 26,5%) και η Πελοπόννησος- Δυτική Ελλάδα- Ιόνιοι Νήσοι (23,8% από 23,1%). Ακολουθούν η Μακεδονία- Θράκη (23,3% από 24,6%), η Αττική (22,8% από 23,3%), η Κρήτη (21,3% από 25,6%) και το Αιγαίο (17,7% από 15,5%).

(Πηγή: ΑΠΕ – ΜΠΕ)